กระทรวงสาธารณสุข ยืนยัน วัคซีนไฟเซอร์  1.5ล้านโดส ไม่มีปันส่วน VIP
นพ.โอภาส การย์กวินพงศ์ อธิบดีกรมควบคุมโรค กระทรวงสาธารณสุข แถลงข่าวผ่านออนไลน์ตอบข้อสงสัยการจัดสรรวัคซีนไฟเซอร์ ล็อตสนับสนุนจากอเมริกา บริจาค 1.5 ล้านโดส กรณีตัวเลขจำนวนไม่ตรง โยงว่ามี VIP ได้รับการฉีดวัคซีนล็อตนี้ไปก่อนว่า วัคซีนล็อตนี้ทางสถานฑูตอเมริกาแจ้งอย่างเป็นทางการว่ามีจำนวนทั้งสิ้น 1,503,450 โดส พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พึ่งรับมอบอย่างเป็นทางการวันนี้ที่ทำเนียบรัฐบาล แต่ตัววัคซีนทั้งหมดยังคงเก็บอยู่ในคลังระหว่างรอกระบวนการตรวจสอบยังไม่ได้จ่ายออกไปเพราะต้องมีระบบควบคุมอุณหภูมิกระแสข่าวที่ว่ามีกลุ่มบุคคลได้รับวัคซีนไฟเซอร์ยืนยันไม่ใช่วัคซีนของกระทรวงสาธารณสุขที่มีการจัดสรรในรอบนี้ วัคซีนไฟเซอร์ เป็นวัคซีนที่มีความเข้มข้นการจะนำมาใช้จะต้องมีกระบวนการซับซ้อนมากกว่าวัคซีนทั่วไป การฉีดกำหนดว่าต้องผสมน้ำเกลือก่อน อีกทั้งการเก็บรักษาต้องเก็บอุณหภูมิต่ำมาก ที่ - 90 ถึง - 60 องศาเซลเซียส ถ้านำมาแล้วเก็บในตู้เย็นปกติที่เราเก็บวัคซีนอื่น ที่อุณหภูมิ 2-8 องศาเซลเซียส จะอยู่ได้แค่ 1 เดือน และเมื่อนำออกมาฉีด ต้องฉีดให้หมดภายในเวลาไม่กี่ชั่วโมง ดังนั้นการจะฉีดวัคซีนไฟเซอร์ต้องใช้เวลาฝึกซ้อม รวมถึงการจัดส่ง จัดเก็บ ทำนัดหมายผู้รับการฉีดที่แม่นยำ ซึ่งต้องใช้เวลาเตรียมการพอสมควร